﻿የኢትዮጵያውያን ከዋክብቶች የሁለት ማይል ፍልሚያ
በመካከለኛና ረጅም ርቀት ውድድሮች ተስፋ የተጣለበት አትሌት ሰለሞን ባረጋ በስታንፎርድ ዳይመንድ ሊግ ውድድር ያለፈው ዓመት ክብሩን ለማስጠበቅ በሁለት ማይል ርቀት ይወዳደራል፡፡ ከሁለት ሳምንት በኋላ በሚካሄደው ውድድር የዓለማችን ከዋክብት አትሌቶች የሚያደርጉት ፉክክር ከወዲሁ ትኩረት ስቧል፡፡ የ2016
የዓለም ከሃያ ዓመት በታች ቻምፒዮኑ ሰለሞን ባለፈው ዓመት ባሳየው ድንቅ ብቃት በአምስት ሺ ሜትር
የዳይመንድ ሊጉ አጠቃላይ አሸናፊ ለመሆን በቅቷል፡፡ በውድድር ዓመቱ በአምስት ሺ ሜትር
ያስመዘገበው12:43.02 በታሪክ አራተኛው ፈጣን ሰዓት መሆን ችሏል፡፡ ሰለሞን ካስመዘገበው ሰዓት በፊት የተመዘገቡት ሦስት ፈጣን ሰዓቶች ከዚህ ቀደም ሦስት ጊዜ የርቀቱ የዓለም ክብረወሰን ሲመዘገብ የተያዙ ሲሆን ሁለቱ ሰለሞን ከመወለዱ በፊት የተመዘገቡ ናቸው፡፡ አስራ ዘጠነኛ ዓመቱ ላይ የሚገኘው ሰለሞን ባለፈው የዓለም አገር አቋራጭ ቻምፒዮና ላይ አምስተኛ ደረጃን ይዞ ቢያጠናቅቅም በኢትዮጵያ ቻምፒዮና ለመጀመሪያ ጊዜ በአስር ሺ ሜትር
ማሸነፉ ይታወሳል፡፡ በዚህኛው የውድድር ዓመትም አምስት ሺ ሜትርን የዓመቱ ፈጣን
ሰዓት በሆነው 12:53.04 ማጠናቀቅ ችሏል፡፡ ካለፉት ሁለት ዓመታት ወዲህ እያሳየ የሚገኘው ድንቅ አቋም በስታንፎርድ የአሸናፊነቱን ግምት እንዲሰጠው አድርጓል፡፡ ሰለሞን ባለፈው ዓመት ባሸነፈበት የሁለት ማይል ተመሳሳይ ውድድር ሁለተኛ ሆኖ ማጠናቀቅ የቻለው ኬንያዊው ፖል ቼሊሞ ጠንካራ ተፎካካሪ እንደሚሆን ይጠበቃል፡፡ ቼሊሞ እኤአ በ2007 ማት ቲገንካምፕ ያስመዘገበውን
8:07.07 የሆነውን የሰሜን አሜሪካየርቀቱ ክብረወሰን ለማሻሻል እንደሚሮጥ ተናግሯል፡፡ ትውልደ ኢትዮጵያዊው የባህሬን አትሌት ብርሃኑ ባለው በውድድሩ ከሚጠበቁ ኮከቦች አንዱ ሲሆን ባለፈው ዓመት ሰለሞንን በዳይመንድ ሊግ ውድድሮች ያሸነፈ ብቸኛው አትሌት ነው፡፡ ሰለሞን ባረጋና ዮሚፍ ቀጄልቻ እልህ ተጋብተው በመጠላለፍና በመያያዝ በወደቁበት የዳይመንድ ሊግ አጋጣሚ ብርሃኑ አፈትልኮ ማሸነፉ አይዘነጋም፡፡ ሰለሞን ባሸነፈበት የሁለት ማይል ውድድርም ብርሃኑ ሦስተኛ ሆኖ ማጠናቀቁ ይታወሳል፡፡ የ2017 የዓለም አገር አቋራጭ ቻምፒዮና የነሐስ ሜዳሊያ አሸናፊው ኢትዮጵያዊ አትሌት አባዲ ሃዲስ በዘንድሮው የሮም ዳይመንድ ሊግ ውድድር በአምስት ሺ ሜትር 12:56.48 የሆነ የራሱ ምርጥ ሰዓት ያስመዘገበ ሲሆን በዚሁ ዓመት በግማሽ ማራቶን 58፡44 የሆነ ሰዓት ማስመዝገቡ በስታንፎርድ ዳይመንድ ሊግ ከጠንካራ አትሌቶች መካከል እንዲካተት አድርጎታል፡፡ የኦሊምፒክ የነሐስ ሜዳሊያ አሸናፊው ሐጎስ ገብረሕይወት በሁለት ማይል ለመጀመሪያ ጊዜ የሚወዳደር ሲሆን ባለፉት የሮምና የሻንጋይ የዳይመንድ ሊግ ውድድሮች በአምስት ሺ ሜትር
ሦስተኛ ሆኖ ማጠናቀቅ ችሏል፡፡ በዚሁ ዓመት ስቶክሆልም ላይ በአስር ሺ ሜትር
ሁለተኛ ሆኖ ፈፅሟል፡፡ ሐጎስ በሁለት ማይል ውድድር ልምድ ባይኖረውም በሌሎች ርቀቶች የሚያሳየው ድንቅ ብቃት ጠንካራ ተፎካካሪ እንደሚያደርገው ይጠበቃል፡፡ ሌላኛው ጠንካራ
አትሌት ጌታነህ ሞላ ባለፈው
የዱባይ ማራቶን ለመጀመሪያ
ጊዜ በርቀቱ በሮጠ
አትሌት የተመዘገበውን ፈጣን
ሰዓት በ2፡03፡34 አስመዝግቦ
ካሸነፈ ወዲህ ወደ መካከለኛ
ርቀት ተመልሶ በሁለት
ማይል ውድድሩ ተፎካካሪ
እንደሚሆን ይጠበቃል፡፡አዲስ ዘመን ቅዳሜ ሰኔ 8/2011